Document ID: 31990R0580

*****
ΚΑΝΟΝΙΣΜΟΣ (ΕΟΚ) αριθ. 580/90 ΤΗΣ ΕΠΙΤΡΟΠΗΣ
της 7ης Μαρτίου 1990
για την τροποποίηση του κανονισμού (ΕΟΚ) αριθ. 3419/88 για τον καθορισμό, για την περίοδο εμπορίας 1988/89, της μεγίστης ποσότητας ηλιανθελαίου που διατίθενται στην κατανάλωση και εξάγεται στην Ισπανία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας,
τον κανονισμό (ΕΟΚ) αριθ. 475/86 του Συμβουλίου της 25ης Φεβρουαρίου 1986 για τη θέσπιση των γενικών κανόνων του καθεστώτος ελέγχου των τιμών και ποσοτήτων που διατίθενται στην κατανάλωση στην Ισπανία όσον αφορά ορισμένα προϊόντα του τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 387/90 (2), και ιδίως το άρθρο 16,
Εκτιμώντας:
ότι ο κανονισμός (ΕΟΚ) αριθ. 3419/88 της Επιτροπής (3) καθορίζει, ιδίως, την ποσότητα ηλιανθοσπόρων που διατίθενται για την παραγωγή ελαίου που προορίζεται για εξαγωγή και μπορεί να επωφεληθεί της αντισταθμιστικής ενισχύσεως·
ότι μέρος της ποσότητας ελαίου που προήλθε από τους σπόρους αυτούς δεν έχει ακόμη εξαχθεί·
ότι ο κανονισμός (ΕΟΚ) αριθ. 475/86, όπως τροποποιήθηκε από τον κανονισμό (ΕΟΚ) αριθ. 198/90 (4), διηύρυνε το όφελος της αντισταθμιστικής ενισχύσεως στους ηλιανθοσπόρους που χρησιμοποιούνται για την παραγωγή ελαίου που προορίζεται για ορισμένες βιομηχανίες τροφίμων, εντός του ορίου του θετικού υπολοίπου του ισοζυγίου προβλέψεων·
ότι πρέπει, συνεπώς, να προσαρμοστεί ανάλογα ο κανονισμός (ΕΟΚ) αριθ. 3419/88·
ότι, για λόγους καλής διοικητικής διαχειρίσεως, πρέπει να επιβληθεί προθεσμία για τη διαπίστωση της εξαγωγής ή της χρησιμοποιήσεως του ελαίου στη βιομηχανία τροφίμων·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3419/88 τροποποιείται ως εξής:
1. Στο άρθρο 1, η τρίτη περίπτωση αντικαθίσταται από το ακόλουθο κείμενο:
«- η ποσότητα ηλιανθόσπορων που συγκομίζεται στην Ισπανία, που χρησιμοποιείται για την παραγωγή ελαίου προοριζόμενου για την εξαγωγή ή τη χρησιμοποίηση στα προϊόντα που υπάγονται στους κωδικούς ΣΟ 1516, 1517 και 2103 90 90 και μπορούν να επωφεληθούν της αντισταθμιστικής ενισχύσεως που αναφέρεται στο άρθρο 14 του κανονισμού (ΕΟΚ) αριθ. 475/86, καθορίζεται σε 375 000 τόνους.»
2. Παρεμβάλλεται το ακόλουθο άρθρο 2α:
«Άρθρο 2α
Η διαπίστωση εξαγωγής ή παραδόσεως σε εγκεκριμένη εγκατάσταση που αναφέρεται στο άρθρο 13 του κανονισμού (ΕΟΚ) αριθ. 1183/86 πρέπει να πραγματοποιείται στις 31 Ιουλίου 1990 το αργότερο.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Μαρτίου 1990.

Labels: 18
17
19